Valentine (tenk)
Valentine (službeno eng. Infantry Tank Valentine) je bio britanski pješadijski tenk u Drugom svjetskom ratu. Projektirale su ga kompanije Vickers i Armstrong koristeći dizajn i komponente s prijašnjih tenkova, Cruiser Mk I i Cruiser Mk II. Za razliku od prijašnjih tenkova za koje je ministarstvo rata izdalo posebne zahtjeve u vezi tehničkih specifikacija tenka, Valentine je bio projekt kojeg je firma Vickers predložila dva dana prije praznika sv. Valentina 1938. godine, zbog čega je i dobio ime Valentine. Prvi ugovor o proizvodnji 275 tenkova je potpisan u julu 1939. bez da je bio napravljen probni model jer su sve komponente bile već korištene na prijašnjim tenkovima. Prvi serijski model je izašao iz tvornice u maju 1940. godine. Proizvodnja je trajala do početka 1944. godine i ukupno je proizvedeno više od 8000 primjeraka u 11 inačica (markova), što je gotovo četvrtina proizvodnje svih britanskih tenkova za vrijeme rata. Od ovog broja, 1420 ih je proizvedeno u Kanadi i svi kanadski primjerci osim prvih 30 koji su korišteni za trening posada su poslani u Sovjetski savez. Valentine je projektiran kao pješadijski tenk, s najvećom debljinom oklopa 65 mm. Zbog nedovoljnog broja lakih tenkova, tokom 1940.-1941. su korišteni u opremanju oklopnih divizija iako su bili prespori za tu ulogu. Prvi puta su korišteni u borbi u pustinjama sjeverne Afrike 1941. godine. Sudjelovali su u gotovo svim većim bitkama na sjeveru Afrike. Sudjelovali su i u invaziji na Italiju, u zapadnoj Europi, na Madagaskaru 1942. i u nekim sukobima na Tihom oceanu u jedinicama Novog Zelanda. Mnogo ih je preinačeno u vozila raznih namjena kao DD-tenkovi, nosači mostova, zapovjedna vozila itd.